Søren Gade (V), 2004-02-26:
Forslaget til skovlov, som vi behandler i dag, er vigtigt og vil berøre mange mennesker.
11 pct. af Danmarks areal er skov, dvs. ca. 486.000 ha, og heraf er 70 pct. privatejet af mere end 26.000 skovejere.
At besøge skoven i Danmark er en yndet beskæftigelse for danskerne.
Jeg tror, at gennemsnittet pr. borger i Danmark er ti besøg årligt, og derfor er det lovforslag, vi behandler her i dag, vigtigt, og det vil påvirke og optage
mange mennesker.
Lad mig slå fast med det samme: Venstre støtter det fremsatte lovforslag og ministerens intention om at modernisere den nuværende skovlovgivning, idet man i dag i større udstrækning kan tage hensyn til andet end lige præcis produktion af træ.
Økonomisk set
er skovbruget i dag ikke en så stor faktor, som det var engang.
Der er ca. 2.000 beskæftigede i erhvervet, og derfor er det meget tilfredsstillende for Venstre, at der åbnes mulighed for, at en del af skovarealet kan bruges til mere varieret natur til gavn for både skovejerne og brugerne af skoven.
Nogle af de vigtigste hovedpunkter i lovforslaget er, at der gives mulighed for, at op til 30 pct. af skoven kan bruges til andet end traditionel skov.
Op til 10 pct. af arealet kan udlægges til græsning, op til 10 pct. af arealet kan udlægges som åbent naturareal uden decideret skov, og reglen om, at op til 10 pct. af arealet kan bruges til juletræsproduktion, er bevaret. For at fremme det, der hedder naturnær skovdrift, stilles der ikke længere detaljerede krav om, hvordan skoven skal etableres eller dyrkes.
Kravet har været genplantning i løbet af 2-4 år, men i lovforslaget er der lagt op til, at fristen ændres til 10 år, så der bliver mulighed for naturlig selvplantning eller tilgroning, som det også hedder, af skov.
Det skal her nævnes, at selv om de nuværende regler for skovdrift ændres med lovforslaget, bevares fredskovspligten, altså det forhold, at et givet areal altid skal være reserveret til skovdrift.
Lovforslaget åbner mulighed for at tilgodese børns og unges friluftsliv, idet det tillades at etablere spejderhytter og skovbørnehaver i fredskov inden for visse rammer.
Som hidtil kan der opføres bygninger, som er nødvendige for skovdriften, men som noget nyt tillader lovforslaget, at der opføres arbejdsskure på højst 10 m2 til brug for opbevaring af redskaber, som er nødvendige for skovdriften.
Her skal det bemærkes, at der er tale om skove over 20 ha, som ikke i forvejen har driftsbygninger.
Dette kan betyde indskrænkninger i den enkelte skovejers rettigheder, og her er det vigtigt for mig at understrege, at der ikke bliver tale om erstatningsfrie reguleringer, og at intentionerne er, at der laves frivillige aftaler med den enkelte skovejer.
Tilskuddene til eksisterende skove og skovrejsning videreføres og målrettes.
Endvidere videreføres tilskuddene
til konsulentvirksomhed og produktudvikling og produktionsafgiftsfonden
I forslaget er fleksibiliteten mellem de forskellige ordninger øget, og det giver mulighed for at understøtte de skovpolitiske mål, man har.
Herudover indeholder loven nogle generelle forenklinger, bl.a. vedrørende udstykninger af skove.
Jeg ser frem til en god og konstruktiv debat, ikke alene her i salen, men også i Miljø- og Planlægningsudvalget, og jeg skal ikke overraskende igen tilkendegive støtte fra Venstre til det fremsatte lovforslag.